*Ομιλία του Διευθυντή Δευτεροβάθμιας Εκπαίδευσης Καρδίτσας, κ. Παππά, στο πλαίσιο της πολλαπλασιαστικής εκδήλωσης που διοργάνωσε η Δ.Δ.Ε. Καρδίτσας στο ξενοδοχείο «ΚΙΕΡΙΟΝ» στις 25-26/10, με αφορμή την υλοποίηση του* ***Ευρωπαϊκού Προγράμματος «SOS Schools».***

Αγαπητές και αγαπητοί προσκεκλημένοι,

Με χαρά σας καλωσορίζω στην πολλαπλασιαστική εκδήλωση που διοργανώνει η Δ.Δ.Ε. Καρδίτσας, στο πλαίσιο υλοποίησης του **Ευρωπαϊκού Προγράμματος «SOS Schools».**

Ένα πρόγραμμα που ξεκίνησε να υλοποιείται πριν από 2 χρόνια και ολοκληρώνεται τις επόμενες ημέρες. Κανείς δεν θα περίμενε στην έναρξη του προγράμματος ότι δυσάρεστες συνθήκες και επώδυνες καταστάσεις στην περιοχή μας θα το καθιστούσαν τόσο επίκαιρο. Κι αυτό γιατί το περιεχόμενο με το οποίο καταπιάνεται έχει να κάνει μεταξύ άλλων με την αντιμετώπιση φυσικών καταστροφών, οπότε όλοι αντιλαμβανόμαστε γιατί το συγκεκριμένο πρόγραμμα κατέστη επίκαιρο και αναγκαίο όσο ποτέ.

**Στόχοι** του προγράμματος είναι η ευαισθητοποίηση μεταξύ των μαθητών των Ευρωπαϊκών σχολείων πάνω στους κινδύνους που προκαλούνται από καταστροφές και καταστάσεις έκτακτης ανάγκης, καθώς και η καλλιέργεια μιας κουλτούρας πρόληψης και ενημέρωσης σχετικά με τα σημαντικότερα μέτρα που πρέπει να ληφθούν σε περίπτωση εμφάνισης μιας επερχόμενης δύσκολης κατάστασης. Έτσι, η ανάπτυξη και υλοποίηση ενός ευρωπαϊκού μαθήματος κατάρτισης για μαθητές του σχολείου, το οποίο διεξάγεται στο πλαίσιο μιας εκπαιδευτικής εκστρατείας SOS και που οργανώνεται και σε ευρωπαϊκό επίπεδο, αποτέλεσαν σημαντικό έρεισμα. Το πρόγραμμα απευθύνεται στο προσωπικό των σχολείων, δηλαδή σε εκπαιδευτικούς, διευθυντές, διοικητικό προσωπικό κ.ά. και επιπλέον σε μαθητές των σχολείων Πρωτοβάθμιας και Δευτεροβάθμιας Εκπαίδευσης, καθώς επίσης και στους γονείς και τις οικογένειές τους.

Τέλος, απευθύνεται και στην τοπική κοινωνία, σε τοπικές αρχές, πυροσβεστικές μονάδες, νοσοκομεία, κοινωνικούς λειτουργούς κ.ά. Αξίζει να σημειωθεί ότι για την υλοποίηση εργάστηκαν δεκάδες εκπαιδευτικοί και συμμετείχαν εκατοντάδες μαθητές. Τα αποτελέσματα παρουσιάστηκαν σε εκπαιδευτικό συνέδριο και η εργασία βραβεύτηκε μάλιστα με το δεύτερο βραβείο.

Η Δ.Δ.Ε. Καρδίτσας, συνεπής στην προσπάθειά της για εξωστρέφεια και προώθηση της καινοτομίας, θα συνεχίσει το έργο που ξεκίνησε πριν από χρόνια ο αείμνηστος συνάδελφος, εκπαιδευτικός Σπύρος Ντούβλης, ο οποίος δυστυχώς δεν είναι πλέον ανάμεσά μας. Μας άφησε όμως σημαντική παρακαταθήκη τη γνώση και την ισχυρή βούληση να προσφέρουμε στην εκπαιδευτική κοινότητα της περιοχής μας την προστιθέμενη αξία που θα τη βελτιώσει ακόμα περισσότερο σε πολλά επίπεδα.

Προσωπικά, δεσμεύομαι να συνεχίσω με όλες μου τις δυνάμεις αυτή την αξιόλογη και πολλά υποσχόμενη προσπάθεια.

Σας ευχαριστώ πολύ για το χρόνο σας. Κάθε επιτυχία στις διεργασίες της εκδήλωσής μας . Καλή συνέχεια σε όλους τους συμμετέχοντες.